Rassissem u la pesta

Dad Iso Camartin

Rassissem è ina sort da pesta mentala, chaschunada tras in virus en il center da l’identitad dal singul uman. La localisaziun dal defect è simpla: per savair esser sez insatgi, sto in rassist disqualifitgar in auter. Per betg perder il respect da sia atgna persuna, sto el discriminar ina che sa distingua dad el tras ses corp, sia religiun u sia appartegnientscha etnica. Atgnamain è in rassist in pauper diavel che dirigia sias agressiuns sin in auter per vegnir a frida cun las atgnas malsegirezzas e temas.
Quella defurmaziun ha in aspect problematic. La pesta po daventar epidemia, ella è contagiusa, cur ch’il scherm penetrescha en il spazi public. Il rassist è in esser privlus perquai ch’el dovra il spazi public per daventar segir da sasez. Ed el entschaiva publicamain a far encunter quai ch’è auter che el. Pir en la gruppa da ses cumpogns sa senta il rassist bain, pir cur che quels patratgan sco el, giuditgeschan sco el, ageschan sco el. Il rassist dovra unfrendas per surviver. El sto derasar odi e spretsch, sto disfamar. Perquai è in rassist in risico per il bainesser public. Ins sto limitar ses champs d’acziun, franar sia furia fanatica cunter tut quai che n’è betg da sia pasta. Ins sto metter il pauper diavel sut la curatella.
Tanscha ina lescha cunter il rassissem per quel scopo? Natiralmain betg. Ins sa bain avunda ch’in defect mental sco il rassissem na vegn betg curà cun ina lescha. Ins sto prender mesiras ulteriuras anc en auters lieus. Ins sto infurmar e persvader quels ch’èn suttaposts a tendenzas rassisticas. La lescha cunter il rassissem è sez in risico per nossa societad.
Ils arguments dals adversaris da quella lescha èn fintas blauas, stgisas da stupiditad. Tgi che fui dal fenomen quotidian dal rassissem evident e latent per defender la libertad d’expressiun. Anzi. La lescha metta si buccarè mo a quels che fan cun intenziun ord auters umans individis da segunda classa.
Lain nus laschar tissientar il clima da la convivenza sco ch’i para e plascha tscherts ignorants che dovran il spretsch encunter auters per esser satisfatgs da sasez? Vulain nus laschar derasar publicamain e senza consequenzas denigraziuns d’entiras gruppas etnicas e distorsiuns da quai ch’è succedì e succeda? Lain nus pia esser sincers e betg far zuppabainbain cun il privlus potenzial che gist nus umans avain en nus sezs – sco che l’istorgia demussa. Perquai: giai tuts a votar encunter il rassissem ed ils rassists. Betg sa laschai tschorventar da l’argument che en nossa Svizra na dovri betg talas leschas, damai che nus sajan atgnamain tuts da buna fai. La lescha n’extirpescha betg il rassissem, ma ella cunfinescha quel. Quai è meglier che nagut. Bler meglier schizunt.